Maharaj, Paterson wys top-kolwers hóé | Netwerk24
Deur Tinus Van Staden 20 Januarie 2020 12:49
Dié ritueel vind gewoonlik eers hier teen 18:30 plaas, maar wie kon die gashere kwalik neem? Suid-Afrika het immers op 145/9 gesteier op die laaste dag van die derde toets teen Engeland. Vernon Philander (13), Kagiso Rabada (16) en Anrich Nortjé (5) was boonop reeds uit.
Keshav Maharaj dryf ’n bal vir vier in ’n sprankelende kolfbeurt op die laaste oggend van die derde toets teen Engeland op St. Georgepark in Port Elizabeth. Foto: AP
Toe besluit Keshav Maharaj almal sal wag vir hul koues en moker 71 lopies. Hy het in Dane Paterson (39*, 40 balle; 6x4), wat in die eerste beurt soos ’n klubspan se nr. 11 gelyk het, ’n gewillige vennoot gevind en saam het hulle die Baaise skare ’n bietjie vermaak.
Dit is iets wat die toporde-kolwers glad nie oor die laaste vyf dae kon doen nie. Dit is te wyte aan hulle – die topkolwers – dat die Proteas dié toets met ’n beurt en 53 lopies verloor het. Dit is die vierde grootste toetsnederlaag op tuisbodem sedert hertoetrede.
Die Proteas is vir 237 uitgeboul en het 135 lopies by die oornagtelling van 102/6 gevoeg.
As Maharaj en Paterson egter ’n vennootskap van 99 kan opstapel – die hoogste vennootskap om die tiende paaltjie nóg in Port Elizabeth en die derde beste tiendepaaltjie-vennootskap nóg vir Suid-Afrika – kan dié blad regtig nie soveel duiwels inhê nie.
Elk van die vier sesse en tien viere wat Maharaj geslaan het, was ’n groot vet vinger van beskuldiging in die rigting van die kolwers wat hul paaltjies so maklik weggegee het.
Maharaj het een reusagtige boulbeurt gehad toe hy vir Joe Root (4/87), wat gulsig geraak het vir ’n eerste vyfpaaltjie-oes, vir 4, 4, 4, 6 en 6 getimmer het. Die laaste bal het boonop vir vier bylopies gegaan.
Die uitslag was egter nooit in die weegskaal nie. Maharaj is omstreeks 11:50 deur Sam Curran uitgehardloop en Engeland het tereg feesgevier.
Dit is nie ’n ervare of vreesaanjaende Engelse span nie. Hierdie is ’n wegreeks, een wat hulle nie meer kan verloor nie.
Die Engelse sal die oorweldigende gunsteling wees wanneer die vierde toets Vrydag in Johannesburg begin, met die reeks op 2-1 in hul guns.
Suid-Afrika se beste bouler, Kagiso Rabada, sal nie speel nie. Jofra Archer, Engeland se snelprins, gaan waarskynlik gereed wees.
Daarom sou die verversings in die Engelse kleedkamer soveel soeter smaak as in Suid-Afrika s’n.
Meer oor: Port Elizabeth | St. Georgepark | Engeland | Toetskrieket | Kriekettoets | Proteas